ORDE do 10 de febreiro de 2011 pola que se regulan os criterios de repartición e a convocatoria de subvencións das liñas en concorrencia non competitiva e concorrencia competitiva destinadas aos concellos da Comunidade Autónoma de Galicia, do Fondo de Compensación Ambiental.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 14/02/2011

A Lei 8/2009, do 22 de decembro, modificada pola disposición derradeira primeira da Lei 15/2010, do 28 de decembro, de medidas fiscais e administrativas, regula o aproveitamento eólico en Galicia e crea o canon eólico e o Fondo de Compensación Ambiental. Tal canon, na súa calidade de prestación patrimonial de dereito público de natureza extrafiscal e real, ten como obxectivo contribuír a regular na nosa comunidade autónoma o ambiente na súa consideración de ben protexido.
Establece o artigo 9º da Lei 8/2009, do 22 de decembro que os ingresos derivados do canon, deducidos os custos de xestión, se destinarán á conservación, reposición e restauración do ambiente, así como a actuacións de compensación e reequilibrio ambiental e territorial das cales serán principais beneficiarios os municipios afectados pola implantación de parques eólicos e polas instalacións de evacuación destes.
Establece tamén que será beneficiaria o conxunto da sociedade mediante actuacións que, promovidas pola Administración autonómica, se dirixan ao incremento da eficiencia no aproveitamento dos recursos enerxéticos renovables, da sustentabilidade, da biodiversidade e do uso recreativo e educativo dos recursos de Galicia.
Por outra banda, o artigo 23º da Lei 8/2009, do 22 de decembro, procede á creación do Fondo de Compensación Ambiental, que se financiará cos ingresos obtidos do canon eólico e ten como obxectivo a aplicación de actuacións globais destinadas á conservación, reposición e restauración do medio ambiente e reequilibrio territorial.
Ademais, este Fondo de Compensación Ambiental regularase segundo as disposicións previstas no capítulo II da Lei 8/2009 e as ordes que, para a súa regulación, dite esta consellaría con competencias en materia de réxime local.
Na mesma liña, os artigos 10º e 25º da Lei 8/2009, do 22 de decembro, establecen que para a determinación das actuacións observarase establecido pola Orde de regulación do Fondo de Compensación Ambiental.
Así, o Decreto 303/2009, do 21 de maio, polo que se establece a estrutura orgánica da Consellería de Presidencia, Administracións Públicas e Xustiza, atribúelle á Dirección Xeral de Administración Local as relacións coas entidades, así como as convocatorias e propostas de adxudicación de axudas e subvencións ás entidades que sexan competencia desa dirección xeral.
Por todo isto,
DISPOÑO:
Artigo 1º.-Obxecto e beneficiarios.
1. O Fondo de Compensación Ambiental ten como finalidade a aplicación de actuacións globais destinadas á conservación, reposición e restauración do ambiente e reequilibrio territorial. Este fondo carece de personalidade xurídica e a súa xestión correspóndelle á dirección xeral competente en materia de réxime local de conformidade coas directrices que se establezan nesta orde.
2. Convócanse subvencións, en réxime de concorrencia competitiva e non competitiva no ano 2011, para os concellos de Galicia, destinadas á realización de actuacións de investimento que revistan natureza produtiva e xeradora de emprego.
3. Considéranse gastos subvencionables:
a) Os investimentos en inmobilizado: custo de man de obra externa, custos de execución de obras, equipos e instalacións.
b) Custos de proxecto e dirección de obra, de tratarse de contratacións externas.
c) Contratos de subministración para a adquisición de equipamentos, produtos, vehículos ou bens mobles.
d) Os gastos de asesoría xurídica ou financeira, os gastos notariais e rexistrais e os gastos periciais para a realización do proxecto subvencionado, se están directamente relacionados coa actividade subvencionada e son indispensables para a axeitada preparación ou execución desta.
e) Os tributos, sobre todo o imposto sobre o valor engadido (IVE) son subvencionables se o concello beneficiario o aboa efectivamente.
f) Os custos indirectos formarán parte da xustificación da subvención, sempre que os imputase o beneficiario á actividade subvencionada na parte que razoablemente corresponda de acordo con principios e normas de contabilidade xeralmente admitidas e, en todo caso, na medida en que tales custos correspondan ao período en que efectivamente se realiza a actividade.
4. En todo caso, as subvencións están destinadas á realización de actuacións de investimento e deberán responder a algún dos seguintes criterios ou obxectivos:
a) Actuacións orientadas á conservación da biodiversidade, ao coñecemento e utilización recreativa e didáctica dos recursos naturais e á recuperación do medio natural degradado ou contaminado.
b) Actuacións de impulso da eficiencia e da utilización sustentable das enerxías renovables.
Para os efectos do previsto neste artigo, considerarase que atenden aos criterios determinados nas letras a) e b) anteriores, entre outros, os seguintes proxectos de investimento:
a) Recuperación de espazos ambientalmente degradados ou contaminados.
b) Proxectos de saneamento, redes de sumidoiros e abastecemento de augas.
c) Proxectos e actuacións no ámbito municipal para evitar a degradación e a deterioración ambiental, en particular aquelas actuacións destinadas á prevención de incendios forestais.
d) Proxectos e actuacións para o control ambiental no ámbito municipal, tales como a adquisición de equipamento para efectuar as medicións relacionadas con actividades molestas e insalubres e para a toma de mostras, tanto sólidas como líquidas, no caso de residuos e verteduras.
e) Proxectos de eficiencia enerxética.
f) Outros proxectos que atendan aos criterios establecidos nesta orde, en particular, á adquisición de vehículos para a intervención en emerxencias segundo o artigo 1º.3 c).
5. Esta orde reguladora da convocatoria de subvencións e dos criterios de repartición do Fondo de Compensación Ambiental inclúe, segundo o principio de economía procedemental, dúas liñas de subvención coa mesma causa e finalidade, isto é, o cumprimento da Lei 8/2009, do 22 de decembro:
a) Convocatoria de subvencións de natureza non competitiva: para os concellos cuxo territorio municipal estea dentro da poligonal de delimitación dun parque eólico e, igualmente, polos afectados pola correspondente instalación de conexión ou vía de evacuación, relacionados no anexo II-A e no anexo II-B desta orde.
b) Convocatoria de subvencións de natureza competitiva: para todos os concellos de Galicia.
6. Poderán ser beneficiarios destas subvencións todos os concellos de Galicia que cumpran ademais co requisito de ter remitidas as contas do exercicio orzamentario 2009 ao Consello de Contas de Galicia.
Artigo 2º.-Crédito.
1. Os ingresos obtidos ata o 3 de febreiro de 2011 pola aplicación do canon eólico ascenderon a 22.938.700  e os gastos de xestión deste recurso tributario elévanse a 229.387 , polo que a asignación inicial do Fondo de Compensación Ambiental para o exercicio 2011 establécese en 22.709.313 euros.
2. Segundo o establecido na disposición derradeira primeira da Lei 15/2010, do 28 de decembro, de medidas fiscais e administrativas, pola que se modifica o artigo 25º da Lei 8/2009, do 22 de decembro, a lei anual de orzamentos poderá establecer criterios específicos de afectación do Fondo de Compensación Ambiental, sempre e cando a súa aplicación non comprometa máis do 50% da dotación, polo que o Fondo de Compensación Ambiental, deducidos tanto os gastos de xestión como o establecido no artigo 25º da Lei 8/2009, do 22 de decembro, resulta un total de 11.354.656,50 euros, e integraranse nos orzamentos da Dirección Xeral de Administración Local na aplicación orzamentaria 05.03.141A.761.0, por importe de 9.514.403,95 euros, destinados a financiar a convocatoria de subvencións recollida no artigo 1º desta orde, e nos orzamentos da Dirección Xeral de Emerxencias e Interior, na aplicación orzamentaria 05.05.212A.460.0, por importe de 1.840.252,55 , que se destinarán á prevención,
extinción e xestión de situacións de sinistro ou risco.
3. A axuda económica que se conceda será en función das solicitudes presentadas en cada unha das liñas de subvención e segundo a seguinte distribución orzamentaria:
a) A liña de subvención establecida no artigo 1.5 a), isto é, destinada aos concellos cuxo territorio municipal estea dentro da poligonal de delimitación dun parque eólico e igualmente polos afectados pola correspondente instalación de conexión ou vía de evacuación, con cargo á aplicación 05.03.141A.761.0, por importe de 7.840.277,40 euros, percibirán unha axuda en réxime de concorrencia non competitiva conforme os seguintes criterios e para actuacións segundo o exposto no artigo 1º:
1. Os concellos que teñan instalados aeroxeradores dentro do seu termo municipal recibirán a cantidade total de 6.472.000 euros segundo o anexo II.A, repartidos de xeito proporcional con base no número de aeroxeradores.
2. Os concellos afectados por instalacións de conexión ou vías de evacuación dentro do seu termo municipal recibirán a cantidade total de 1.368.277,40 euros segundo repartición do anexo II.B. Os concellos subvencionados de xeito proporcional con base no número de metros de instalación de conexión e vías de evacuación, establecendo un importe mínimo de 2.000 euros.
b) Para a liña de subvención establecida no artigo 1.5 b), isto é, destinada a todos os concellos de Galicia, convócase un procedemento en réxime de concorrencia competitiva para o ano 2011 e para actuacións segundo o exposto no artigo 1º, por importe total de 1.674.126,55 euros, con cargo ao crédito orzamentario 05.03.141A.761.0.
4. De se producir un incremento da recadación efectiva do canon eólico, poderase ampliar o crédito dispoñible para a liña de subvención establecida no artigo 1º.5 b), sen que neste caso haxa que realizar unha nova convocatoria e sen prexuízo da publicación da ampliación de crédito, nos termos previstos no artigo 30º do Decreto 11/2009, do 8 xaneiro, polo que se aproba o regulamento da Lei 9/2007, do 13 de xuño, de subvencións de Galicia.
5. No suposto de que algún concello dos relacionados nos anexos II.A e II.B non presentasen a solicitude de subvención, non cumprisen os requisitos da convocatoria ou fosen declarados desistidos da súa solicitude, a cantidade que teñan asignada pasará a incrementar o importe total da liña de subvención prevista no artigo 1º.5 b).
Artigo 3º.-Importes máximos subvencionables.
1. Para aqueles proxectos subvencionados consonte a liña de subvención prevista no artigo 1º.5 a), con independencia do custo total do proxecto, a cantidade máxima subvencionable por concello segundo esta Orde será a establecida no anexo II-A e no anexo II-B.
2. Para aqueles proxectos subvencionados consonte a liña de subvención prevista no artigo 1º.5 b) establécese unha porcentaxe máxima de subvención do 90% do orzamento presentado, ata un importe máximo de subvención por concello de 40.000 euros.
Artigo 4º.-Iniciación.
1. Os concellos que desexen acollerse aos beneficios desta orde presentarán solicitude dirixida á persoa titular da Consellería de Presidencia, Administracións Públicas e Xustiza, segundo modelo que figura como anexo I desta orde, na Oficina de Rexistro Único e Información, nos rexistros das delegacións territoriais, ou por calquera dos medios a que se refire o artigo 38º.4 da Lei 30/1992, do 26 de novembro, de réxime xurídico das administracións públicas e do procedemento administrativo común, no prazo dun mes, contado a partir do día seguinte ao da publicación desta orde no Diario Oficial de Galicia.
2. Entenderase como último día do prazo o correspondente ao mesmo ordinal do día da publicación. Se o último día do prazo fose inhábil, entenderase prorrogado ao primeiro día hábil seguinte e, se no mes de vencemento non houbese día equivalente ao de publicación, entenderase que o prazo expira o último do mes.
3. Igualmente, as entidades interesadas e que teñan asinado o correspondente convenio de colaboración para a implantación do portal dos concellos Eido Local poderán presentar as súas solicitudes a través de medios telemáticos manifestando esta opción de forma expresa na súa solicitude, cando cubran os modelos normalizados que se poñen á disposición dos interesados no portal dos concellos Eido local (
http://www.eidolocal.es
), segundo o procedemento que se recolle nas instrucións dispoñibles nesta web e no mesmo prazo que o estipulado para a tramitación ordinaria.
4. De acordo co artigo 5º do Decreto 164/2005, do 16 de xuño, de creación do Rexistro Telemático da Xunta de Galicia, os modelos normalizados para a presentación de solicitudes por vía telemática estarán igualmente dispoñibles no enderezo http:www.xunta. es/presentacion-electronica-da-xunta-de-galicia, de xeito que todos os interesados poderán presentar as súas solicitudes vía internet a través desta web.
5. O concello peticionario xuntará á solicitude a seguinte documentación que se indica a continuación:
1. Liña de subvención en concorrencia non competitiva, establecida no artigo 1º.5 a):
a) Certificación do acordo da entidade polo cal se solicita subvención para as obras ou equipamentos concretos que se pretenden executar ao abeiro desta orde, e se aceptan as condicións de financiamento e demais requisitos establecidos nela.
b) Memoria explicativa da necesidade das obras ou equipamentos para as cales se solicita subvención.
c) Proxecto ou anteproxecto da obra que se vai realizar. Só será posible presentar un proxecto ou anteproxecto por entidade, que poderá incluír máis dunha actuación.
d) Equipamento: memoria detallada e valorada economicamente, no caso de solicitar equipamento.
e) Certificación expedida polo/a secretario/a do concello, referida á titularidade e plena disposición do concello sobre os terreos e predios onde pretenden realizar as actuacións (anexo III desta orde).
f) Declaración do conxunto de todas as axudas solicitadas ou concedidas, para as actuacións solicitadas ao abeiro desta orde, das distintas administracións públicas competentes ou outros entes públicos (anexo IV).
g) Certificado do/a secretario/a da entidade da remisión das contas da entidade correspondentes ao exercicio orzamentario 2009 ao Consello de Contas de Galicia, a que fai referencia o artigo 1º.6 (anexo V).
O Concello solicitante deberá remitir cuberto xunto coa documentación sinalada anteriormente o anexo VI relativo á estimación directa e indirecta do número de empregos externos xerados co investimento solicitado, especificando o número de contratos e a duración de cada un.
2. Liña de subvención en concorrencia competitiva establecida no artigo 1º.5 b):
a) Certificación do acordo da entidade polo cal se solicita subvención para as obras ou equipamentos concretos que se pretenden executar ao abeiro desta orde, e se aceptan as condicións de financiamento e demais requisitos establecidos nela.
b) Memoria explicativa da necesidade das obras ou equipamentos para as cales se solicita subvención.
c) Proxecto ou anteproxecto da obra que se vai realizar. Só será posible presentar un proxecto ou anteproxecto por entidade, que poderá incluír máis dunha actuación.
d) Equipamento: memoria detallada e valorada economicamente, no caso de solicitar equipamento.
e) Certificación expedida polo/a secretario/a do concello, referida á titularidade e plena disposición do concello sobre os terreos e predios onde se pretenden realizar as actuacións (anexo III desta orde).
f) Declaración do conxunto de todas as axudas solicitadas ou concedidas, para as actuacións solicitadas ao abeiro desta orde, das distintas administracións públicas competentes ou a outros entes públicos (anexo IV).
g) Certificado do/a secretario/a da entidade da remisión das contas da entidade correspondentes ao exercicio orzamentario 2009 ao Consello de Contas de Galicia, a que fai referencia o artigo 1º.6 (anexo V).
O concello solicitante deberá remitir cuberto xunto coa documentación sinalada anteriormente o anexo VI relativo á estimación directa e indirecta do número de empregos externos xerados co investimento solicitado, especificando o número de contratos e a duración de cada un.
6. A Dirección Xeral de Administración Local poderá solicitar calquera outra documentación necesaria para a correcta verificación da solicitude.
7. Se algunha documentación das solicitadas neste artigo xa constase en poder da Dirección Xeral de Administración Local desta consellería, e non se producise desde o momento en que foi presentada variación que afectase o contido ou a vixencia desta, non será necesario achegala novamente. Neste caso, o concello solicitante indicará a data e o procedemento para os que foron presentados ou, se é o caso, emitidos, e cando non transcorresen máis de cinco anos desde a finalización do procedemento a que correspondan, sen prexuízo do previsto con carácter xeral no artigo 20º.3 da Lei 9/2007, do 13 de xuño, de subvencións de Galicia.
8. O defecto nas solicitudes seralles notificado aos interesados pola Dirección Xeral de Administración Local e daráselles un prazo de dez días para emendar os erros ou omisións. Transcorrido o dito prazo, se non se producise a dita emenda, as peticións serán arquivadas conforme o disposto no artigo 71º na Lei 30/1992, do 26 de novembro, de réxime xurídico das administracións públicas e do procedemento administrativo común.
9. Se o orzamento total achegado xunto coa solicitude de subvención, na liña de concorrencia competitiva, fose superior ao 90% do importe máximo da subvención outorgable, o órgano tramitador poderá comunicarllo ao concello solicitante e outorgaralle un prazo de dez días hábiles para que poida proceder á reformulación voluntaria da solicitude e axuste, de ser o caso, os compromisos e as condicións ao importe máximo da subvención outorgable.
Artigo 5º.-Instrución e resolución.
1. Cada liña de subvención das establecidas no artigo 1º.5 desta orde poderá ser instruída, tramitada e resolta, incluso parcialmente para a liña non competitiva, en pezas separadas.
2. Recibidas e tramitadas as solicitudes de subvención presentadas ao abeiro da liña prevista no artigo 1º.5 b) e a súa documentación, serán analizadas por unha comisión de valoración presidida pola persoa titular da Dirección Xeral de Administración Local e da cal formarán parte os/as delegados/as territoriais da Xunta de Galicia. Actuará como secretario/a a persoa titular da Subdirección Xeral de Xestión e Cooperación Económica coas Entidades Locais da Dirección Xeral de Administración Local, ou un/unha funcionario/a da citada dirección xeral con nivel mínimo de xefe/a de servizo.
3. Ás solicitudes presentadas polas entidades comprendidas no ámbito de aplicación da liña de subvención prevista no artigo 1º.5 a) non se lles aplicará valoración ningunha ao teren asignada unha cantidade económica segundo a relación dos anexos II-A e II-B. Neste suposto, o director xeral de Administración Local elevará proposta de concesión respecto das solicitudes que reúnan os requisitos e conteñan toda a documentación exixida pola convocatoria.
4. Unha vez elaboradas as correspondentes propostas segundo o previsto nos númerosalíneas anteriores, elevaranse á persoa titular da consellería de Presidencia, Administracións Públicas e Xustiza, quen resolverá.
Artigo 6º.-Axilización na resolución de subvencións na liña non competitiva.
En aplicación dos principios de eficacia e eficiencia na asignación e utilización dos recursos públicos establecidos na Lei de subvencións de Galicia, e toda vez que para a liña de subvención prevista no artigo 1º.5 a) non se lle aplica valoración ningunha ao ter asignada unha cantidade económica segundo a relación dos anexos II-A e II-B, conforme os solicitantes presenten a documentación de forma completa e correcta e se verifique esta, o director xeral de Administración Local poderá elevar proposta de concesión para un determinado número de solicitantes que cumpran os requisitos de concesión de subvención.
Artigo 7º.-Criterios de avaliación e repartición.
Na valoración das solicitudes presentadas polas entidades ao abeiro da liña de subvencións establecida no artigo 1º.5 b), ponderaranse os seguintes aspectos ata un máximo de 100 puntos, de acordo coas puntuacións parciais que para cada un se indica:
a) Necesidades das actuacións solicitadas, tendo en conta o exposto na memoria explicativa do artigo 4º.5.2 b): ata 35 puntos.
b) Dispersión da poboación calculada segundo a relación entre o número de núcleos de poboación e o total da poboación do concello, que obriga a unha maior conservación e coñecemento dos recursos naturais e ambientais para o benestar dos cidadáns: ata 20 puntos.
c) Por presentar unha programación de dinamización do concello, vinculada ás actuacións subvencionables e fundamentada no compromiso do concello co mantemento do investimento subvencionado: ata 30 puntos.
d) Por presentar unha solicitude para adquisición de vehículos para a intervención en emerxencias: 10 puntos.
e) De conformidade co establecido no artigo 20º.2.l) da Lei 9/2007, do 13 de xuño, de subvencións de Galicia, por utilización da lingua galega na realización das actividades para as cales se solicita axuda, acreditada mediante compromiso expreso do concello achegado xunto coa solicitude: 5 puntos.
Artigo 8º.-Notificación.
1. A resolución notificaráselles a todas as entidades beneficiarias da subvención, na forma prevista no artigo 59º da Lei 30/1992, do 26 de novembro, de réxime xurídico das administracións e do procedemento administrativo común. Conforme o disposto no artigo 44º.1 da Lei 30/1992, modificado pola Lei 4/1999, do 13 de xaneiro, de non notificarse resolución no prazo de catro meses contados desde a publicación desta orde no Diario Oficial de Galicia, os interesados poderán entender desestimadas as súas solicitudes por silencio administrativo. Todo iso sen prexuízo do establecido nos artigos 42º e 43º da dita lei.
2. Contra esta resolución as entidades interesadas poderán interpoñer recurso potestativo de reposición ante a persoa titular da Consellería de Presidencia, Administracións Públicas e Xustiza no prazo dun mes contado a partir do día seguinte ao da súa notificación, segundo o disposto nos artigos 116º e 117º da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente recurso contencioso-administrativo no prazo de dous meses ante o Tribunal Superior de Xustiza de Galicia.
3. Así mesmo, o órgano competente para a concesión destas axudas poderá acordar a modificación da resolución por instancia da entidade beneficiaria, sempre e cando non se cause prexuízo a terceiro.
Artigo 9º.-Aceptación.
1. A entidade beneficiaria disporá dun prazo de dez días, contados a partir do día seguinte ao da notificación da resolución, para comunicar a aceptación das condicións contidas nela.
2. Transcorrido o prazo sen que se producise manifestación expresa, entenderase tacitamente aceptada.
3. As entidades beneficiarias das subvencións, unha vez aceptadas estas, quedarán obrigadas a destinar os fondos percibidos ao obxecto concreto para o que foron concedidas.
4. A Dirección Xeral de Administración Local da Consellería de Presidencia, Administracións Públicas e Xustiza poderá comprobar, cando o considere conveniente, a execución dos proxectos subvencionados.
Artigo 10º.-Obrigas dos beneficiarios.
Sen prexuízo das demais obrigas establecidas no artigo 11º da Lei 9/2007, os beneficiarios das axudas concedidas ao abeiro desta orde quedan obrigados a:
1. Destinar os fondos percibidos ao obxecto concreto para o que foron concedidos e realizar as actuacións, segundo o estipulado no artigo 41º do Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia.
2. Proceder ao reintegro, total ou parcial, das cantidades percibidas, se as houbese, xunto cos xuros de demora correspondentes, segundo o procedemento establecido no artigo 38º da Lei de subvencións de Galicia, nos seguintes supostos:
a) Incumprimento das condicións establecidas para a concesión da subvención.
b) Naqueles casos en que se realizasen pagamentos anticipados e o beneficiario non presentase a xustificación da subvención no prazo e na forma previstos no artigo 13º desta orde.
c) Incumprimento das obrigas establecidas nos artigos 11º e 15º da Lei 9/2007, do 13 de xuño, de subvencións de Galicia
d) Nos supostos establecidos no artigo 33º da devandita lei.
e) Nos demais supostos de aplicación.
3. Realizar o proceso de tramitación e adxudicación da contratación conforme coas prescricións contidas na lexislación sobre contratación administrativa das entidades locais e, especificamente, a que rexe as contratacións das administracións públicas, sen prexuízo do establecido no artigo 29º.3 da Lei de subvencións. Será o concello contratante o responsable directo das consecuencias que dos incumprimentos puidesen derivar.
4. Destinar os bens ao fin concreto para o que se concede esta subvención durante un período mínimo de cinco anos e proceder ao reintegro das cantidades percibidas no caso de incumprimento desta obriga. A axuda só será definitiva se non sofre antes de transcorridos cinco anos do seu remate unha modificación que afecte a natureza do investimento.
5. Comunicarlle ao órgano concedente a obtención de subvencións, axudas, ingresos ou recursos que financien as actividades subvencionadas. Esta comunicación deberá efectuarse tan axiña como se coñeza e, en todo caso, con anterioridade á xustificación da aplicación dada aos fondos percibidos.
6. Consentir expresamente a inclusión dos datos relevantes da subvención nos rexistros públicos que proceda, conforme coa disposición adicional do Decreto 132/2006, do 27 de xullo, polo que se regulan os rexistros públicos creados nos artigos 44º e 45º da Lei 7/2005, do 29 de decembro, dos orzamentos xerais da comunidade autónoma para o exercicio 2006, e artigo 16º da Lei 9/2007, do 13 de xuño, de subvencións de Galicia.
7. O concello estará obrigado a cumprir as obrigas de publicidade establecidas e, en especial, as establecidas no artigo 12º da orde.
8. Someterse ás actuacións de comprobación que deba efectuar o órgano concedente, ás de control financeiro que corresponden á Intervención Xeral da Comunidade Autónoma en relación coa subvención concedida, ás previstas na lexislación do Tribunal de Contas e do Consello de Contas e achegar canta información lles sexa requirida no exercicio das actuacións anteriores.
Artigo 11º.-Contratación.
1. Os concellos poderán concertar con terceiros a execución total do proxecto que constitúe o obxecto da subvención. A tramitación e contratación das obras ou equipamentos será realizada polos concellos conforme a normativa de aplicación no ámbito local e, especificamente, a que rexe as contratacións das administracións públicas, e serán os concellos contratantes os responsables directos das consecuencias que dos incumprimentos puidesen derivar. En todo caso, deberá observarse o establecido nos artigos 27º e 29º.3 da Lei de subvencións de Galicia.
2. Cando o importe subvencionable supere a contía de 30.000  no suposto de execución de obras ou de 12.000  no de subministracións e bens, o beneficiario deberá solicitar como mínimo tres ofertas de diferentes provedores, con carácter previo á contratación, salvo que polas especiais características dos gastos subvencionables non exista no mercado suficiente número de entidades que o subministren ou presten, ou salvo que o gasto se realizase con anterioridade á solicitude da subvención.
A elección entre as ofertas presentadas deberá achegarse na xustificación e, no suposto de non recaer a adxudicación na proposta económica máis vantaxosa, deberán achegar unha memoria en que se xustifique expresamente a elección do adxudicatario do contrato.
3. Persoal para a realización das actuacións: segundo o establecido no artigo 1º.3 a) da orde, o gasto de persoal imputable ao proxecto ou actuación subvencionado deberá ser o do custo de man de obra externa, sen que sexa admisible a imputación de gastos de persoal propio da corporación. Así mesmo, nas obras por Administración non será subvencionable a imputación de gastos de persoal propio do concello, e deberá ser especificamente contratado para a obra.
Artigo 12º.-Publicidade das obras.
No caso de obras por importe superior a 20.000 , o concello beneficiario deberá dar publicidade da obra mediante a colocación dun cartel anunciador en que conste expresamente o financiamento da Xunta de Galicia, con cargo ao Fondo de Compensación Ambiental, segundo o modelo do anexo VII e de acordo coa imaxe corporativa oficial da Xunta de Galicia.
No suposto da adquisición de vehículos, o concello beneficiario deberá incluír na rotulación daquel o logotipo da Xunta de Galicia, de acordo coa imaxe corporativa oficial, e o lema «Fondo de Compensación Ambiental», facendo constar expresamente o financiamento da Xunta de Galicia, con cargo ao Fondo de Compensación Ambiental, sen prexuízo de que o concello incorpore o seu propio escudo e a indicación do servizo ao cal estará afectado o dito vehículo. A Dirección Xeral de Administración Local establecerá no portal dos concellos Eido Local un modelo para o efecto.
Artigo 13º.-Xustificación e pagamento das subvencións.
1. O prazo para a realización e xustificación da actuación subvencionada remata o 15 de setembro de 2011 (inclusive).
2. Para a xustificación da subvención, os concellos beneficiarios deberán presentar no prazo establecido no número anterior a seguinte documentación en duplicado exemplar:
a) Factura e certificación de obra no modelo oficial (anexo VIII), con relación valorada e tramitada conforme o procedemento que rexe para a Administración local. Admitirase a presentación de fotocopias compulsadas das facturas.
b) Certificación relativa ao acordo de aprobación pola entidade das facturas e certificacións de obra expedida polo/a seu/súa secretario/a.
c) Copia compulsada da resolución de adxudicación da obra ou equipamento, nos supostos previstos no artigo 29º.3 da Lei de subvencións de Galicia, onde quede acreditado o cumprimento do establecido no dito precepto legal.
d) Certificación da intervención ou do órgano que teña atribuídas as facultades de control da toma de razón en contabilidade e do cumprimento da finalidade para a cal foi concedida a subvención, de acordo co previsto no artigo 28º.5 da Lei 9/2007, do 13 de xuño, de subvencións de Galicia (anexo IX da orde).
e) Xustificante do pagamento da totalidade das actuacións, mediante copia de transferencia bancaria.
f) Declaración complementaria referida á obtención doutras subvencións, axudas, ingresos ou recursos que financien as actividades subvencionadas (anexo IV).
g) Fotografías, en soporte dixital ou papel, do lugar ou lugares onde se efectuasen as obras, tomadas antes, durante e con posterioridade á súa realización. A presentación das fotografías farase de xeito que permita identificar os lugares e o momento da execución a que correspondan, polo que incluirán unha lenda para o efecto e, nas obras por importe superior a 20.000 euros, deberase incluír o cartel das obras no lugar destas, no que se aprecie a publicidade do financiamento das actuacións con cargo ao Fondo de Compensación Ambiental.
h) De tratarse de vehículos, achegaranse fotografías deste onde se aprecie o cumprimento das obrigas de publicidade establecidas no artigo 12º desta orde.
3. Obras por administración: no suposto da execución de obras por administración, á documentación indicada no número anterior, engadirase:
a) Unha relación dos gastos efectuados, ordenada segundo o concepto a que se atribúe, con identificación do acredor e do documento, importe e data de emisión.
b) Certificación emitida polo /a secretario/a do concello, especificando:
-Que os gastos relacionados foron aplicados á execución do proxecto subvencionado.
-Que o persoal foi contratado especificamente para esta actuación, a relación nominal deles e tempo de duración dos contratos.
-Un detalle de gastos de salarios e seguridade social por cada traballador.
-O importe das facturas e a relación destas.
4. A Dirección Xeral de Administración Local poderá solicitar calquera outra documentación necesaria para a correcta verificación da xustificación.
5. A Dirección Xeral de Administración Local, de atopar conformes os xustificantes, proporá o libramento dos fondos, sempre que o beneficiario cumpra a obriga de realizar as actuacións, segundo o estipulado no artigo 41º do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
6. No caso de subvencións superiores a 60.000 , con carácter previo á proposta de pagamento, realizarase a comprobación material do investimento, e quedará constancia no expediente mediante acta de conformidade asinada por un representante da Administración e polo beneficiario. A comprobación pode efectuarse por un representante distinto do concedente da subvención. Excepcionalmente, poderase substituír esta comprobación por unha xustificación documental que constate de forma razoable e suficiente a realización da actividade subvencionada.
Artigo 14º.-Pagamentos anticipados.
1. Poderán realizarse pagamentos anticipados das subvencións, de ata o 90% do importe da subvención concedida, de acordo co establecido no artigo 31º.6 da Lei 9/2007, do 13 de xuño, e no artigo 63º do Decreto 11/2009, do 8 de xaneiro, polo que se aproba o Regulamento da Lei de subvencións.
2. A concesión dos anticipos realizarase mediante resolución motivada, logo da solicitude do concello beneficiario, que deberá presentar no prazo de dez días contados desde o día seguinte ao da notificación de concesión da subvención, e deberá ir acompañada da comunicación de aceptación das condicións prevista no artigo 9º desta orde.
3. Non se exixirá a presentación de garantías por parte dos concellos beneficiarios para a concesión de pagamentos anticipados, de conformidade co establecido no artigo 65º.4 do Decreto 11/2009, do 11 de xaneiro.
4. Para recibir o importe restante da subvención, ou o que corresponda no caso de non solicitar o seu pagamento anticipado, e en todo caso para xustificar a aplicación dos fondos percibidos, os concellos beneficiarios deberán acreditar a realización da actividade subvencionada mediante a presentación da conta xustificativa con entrega de xustificantes de gasto no prazo e na forma establecidos no artigo 13º da orde. En todo caso, todos os concellos subvencionados, perciban ou non anticipo, deberán presentar en forma e prazo a documentación xustificativa, e procederán ao reintegro xunto cos xuros de demora e demais responsabilidades que procedesen no caso contrario ou cando a documentación non fose conforme co estipulado nesta orde, ou a concesión de subvención ou a lexislación de aplicación, e todo iso sen prexuízo da aplicación das disposicións legais vixentes.
Artigo 15º.-Cantidades dispoñibles.
As cantidades que resultasen sobrantes, en calquera das liñas establecidas no artigo 1º.5 a) ou b) desta orde, por causa de renuncia expresa, non presentación das xustificacións correspondentes por parte dos concellos beneficiarios ou minoración por menor xustificación das cantidades inicialmente aprobadas, ou calquera outra causa aplicable, poderán dedicarse a subvencionar outros concellos que presentaron, en prazo, solicitude de subvención ao abeiro do artigo 1º.5 b) desta orde.
Artigo 16º.-Incumprimento das condicións impostas.
1. Transcorrido o prazo establecido no artigo 13º sen ter presentado as correspondentes xustificacións, producirase a perda do dereito do concello ao cobramento da subvención e demais responsabilidades establecidas na Lei de subvencións de Galicia, e poderá esta consellería utilizar este crédito en beneficio doutros posibles beneficiarios, sen prexuízo do previsto nos artigos 45º e 46º do Decreto 11/2009, do 8 de xaneiro.
2. O incumprimento da obriga de xustificación dará lugar ao inicio do procedemento de reintegro da subvención previsto no artigo 38º da Lei de subvencións de Galicia.
3. No caso de incumprimento das obrigas establecidas no artigo 10 desta orde, así como as establecidas nos artigos 11º e 15º da Lei 9/2007, do 13 de xuño, de subvencións de Galicia, e, en todo caso, nos supostos establecidos no artigo 33º da dita lei, a entidade comprométese a reintegrar as cantidades percibidas, se as houbese, xunto cos xuros de demora que deba aquel, segundo o procedemento establecido no artigo 38º da mesma norma legal.
Artigo 17º.-Modificación.
Toda alteración non autorizada das condicións tidas en conta para a concesión da subvención, e en todo caso, a obtención concorrente doutras achegas fóra dos casos permitidos nas normas reguladoras, poderán dar lugar á modificación da resolución de concesión, de acordo co artigo 17º.4 da Lei 9/2007, do 13 de xuño, de subvencións de Galicia.
O incumprimento da obriga de destino referida que se producirá, en todo caso, co alleamento ou gravame dos bens, será causa de reintegro, nos termos establecidos no artigo 33º da Lei 9/2007, do 13 de xuño, de subvencións de Galicia, quedando os bens afectos ao pagamento do reintegro calquera que sexa o seu posuidor.
Artigo 18º.-Concorrencia de axudas e subvencións públicas.
1. Estas subvencións son compatibles coa percepción doutras subvencións, axudas, ingresos ou recursos para a mesma finalidade procedentes de calquera Administración ou entes públicos ou privados, estatais, da Unión Europea ou de organismos internacionais.
Porén, o importe das subvencións en ningún caso poderá ser de tal contía que, illadamente ou en concorrencia con outras subvencións, axudas, ingresos ou recursos, supere o custo da actividade subvencionada.
2. Os concellos poderán presentarse ás diferentes liñas de subvención descritas nesta orde sempre e cando cumpran os requisitos e condicionantes requiridos en cada unha delas.
Artigo 19º.-Publicidade das subvencións concedidas.
As entidades beneficiarias e os importes das axudas concedidas serán publicadas no Diario Oficial de Galicia, así como na páxina web oficial da Consellería de Presidencia, Administracións Públicas e Xustiza, nos termos previstos no artigo 13º.4 da Lei 4/2006, do 30 de xuño, de transparencia e boas prácticas na Administración pública galega; do mesmo xeito integraranse, na forma que se estableza regulamentariamente, no Rexistro Público de Subvencións, que será de acceso público.
O incumprimento da obriga da entidade beneficiaria da subvención de dar a axeitada publicidade do cofinanciamento das actuacións, en especial do previsto nesta orde, e de acordo co previsto no artigo 15º.3 da Lei 9/2007, do 13 de xuño, de subvencións de Galicia, e en relación co artigo 33º d) da citada norma, será causa de reintegro por parte da entidade das cantidades percibidas, se as houbese, xunto cos xuros de demora que deba aquel, segundo o procedemento establecido no artigo 38 da mesma norma legal.
Disposicións derradeiras
Primeira.-Facúltase a persoa titular da Dirección Xeral de Administración Local para ditar, no ámbito das súas competencias, as resolucións precisas para o desenvolvemento desta orde.
Segunda.-En todo o non previsto nesta orde rexerá a normativa xeral en materia de subvencións contida na Lei 38/2003, do 17 de novembro, xeral de subvencións, así como na Lei 9/2007, do 13 de xuño, de subvencións de Galicia, e no Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia.
Terceira.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 10 de febreiro de 2011.
Alfonso Rueda Valenzuela
Conselleiro de Presidencia, Administracións Públicas e Xustiza
Ver referencia pdf "03000D007P010.PDF"
Ver referencia pdf "03000D008P026.PDF"